
                        GRAD ZAGREB
GRADSKA ČETVRT TREŠNJEVKA - SJEVER
                     Vijeće Mjesnog odbora 
                              Ciglenica

KLASA: 024-08/22-003/2022
URBROJ: 251-13-11-16/004-22-3
Zagreb, 24. listopad 2022.
			
Z A P I S N I K

s  17. sjednice Vijeća Mjesnog odbora Ciglenica, održane 24. listopada  2022. u 19:00 sati, u prostorijama Mjesnog odbora Ciglenica, Selska cesta 44. 

Nazočni članovi Vijeća: Maja Šćukanec, Marina Milić Babić, Sanja Tonković, Goran Štefek, Siniša Bijelić  i Hrvoje Skejić
Nenazočan član Vijeća: Milka Škripek

Predsjednica Vijeća Mjesnog odbora Ciglenica, Maja Šćukanec, otvara sjednicu i pozdravlja sve nazočne. Utvrđuje da je na sjednici nazočno 6 članova od ukupno 7 članova Vijeća Mjesnog odbora, te konstatira da su ispunjeni svi uvjeti za raspravljanje i odlučivanje.

Potpredsjednica Vijeća Mjesnog odbora Ciglenica Marina Milić Babić  ima primjedbu na Zapisnik  s 16. sjednice, te traži nadopunu istog. Dodavanje obrazloženja pod Ad.1, predsjednica Vijeća Mjesnog odbora takav zapisnik s 16. Sjednice stavlja na verifikaciju.
Vijeće Mjesnog odbora Ciglenica JEDNOGLASNO prihvaća Zapisnik s 16. sjednice.

Predsjednica predlaže  slijedeći dnevni red:

DNEVNI RED

1. Prijedlog zaključka  za proširenje parka za pse na lokaciji Zagorska - Selska
2. Prijedlog zaključka o zakupu k.č. 355/2 i k.č. 356 k.o. Trešnjevka – Andraševečka ulica
3. Prijedlog zaključka o rekonstrukciji parkirališta u Sutinskoj ulici
4. Prijedlog zaključka za iznalaženje prometnog rješenja za pješake u Bistranskoj ulici
5. Prijedlog Plana malih komunalnih akcija za 2023.
6. Pitanja, prijedlozi i obavijesti

Koji je prihvaćen JEDNOGLASNO


Ad. 1. Prijedlog zaključka  za proširenje parka za pse na lokaciji Zagorska - Selska

Predsjednica izvješćuje o materijalima. Na prijedlog građana traži se mogućnost proširenja,nadogradnje ili izgradnja još jednog manjeg parka za male pse kako bi se odvojili mali psi od velikih pasa zbog problema velikih pasa sa malima. S obzirom da je park za pse već proširivan u prošlom mandatu i dio jedine nam livade smanjen, Vijeće smatra da nije opcija da se park opet proširuje, nadograđuje ili gradi novi. Park je dovoljno velik za sve te je među većim parkovima u Gradu Zagrebu. Vijeće Mjesnog odbora Ciglenica se slaže da se park za pse ne može više dalje širiti,nadograđivati ili graditi novi za potrebe samo malih pasa.
U raspravi sudjeluju svi članovi vijeća. Predsjednica zatvara raspravu.
Vijeće Mjesnog odbora Ciglenica JEDNOGLASNO  donosi
Z A K LJ U Č A K
(u privitku)

Ad 2. Prijedlog zaključka o zakupu k.č. 355/2 i k.č. 356 k.o. Trešnjevka – Andraševečka ulica

Predsjednica izvješćuje o materijalima. Svi suvlasnici zgrade u Andraševečkoj ulici k.br.25 koja je izgrađena 2020. godine poslali su na Vijeće Mjesnog odbora Ciglenica slijedeći dopis: „u ulici su nedavno ili izgrađene ili se još uvijek grade četiri nove zgrade u koje su se uselile, te će se zasigumo i dalje useljavati, obitelji s malom djecom. Osim porasta nataliteta u samoj ulici, što je u skladu s trendom u cijelom kvartu (Trešnjevka), povećavati će se i potrebe za kvalitetnim sadržajem za djecu i odrasle, kako unutar samog kvarta, tako i unutar pojedinih ulica. Nastavno na gore navedeno, suvlasnici su preko puta zgrade uočili zemljište koje nitko ne koristi, te su provjerom u Katastru ustanovili daje riječ o gradskom zemljištu koje se proteže djelomično na k.č.355/2, a djelomično na k.č.356, k.o. Trešnjevka. Na predmetnom zemljištu koje sa tri strane (istok, jug i zapad) graniči sa pješačkim putem, a sa sjeverne strane s kućom, često se odlaže smeće, pa čak i napušteni automobili. Ovome svjedoće svi suvlasnici u zgradi jer su svi balkoni u zgradi orijentirani prema zapadnom smjeru i stoga imaju izravan pogled na zemljište. Suvlasnici naše zgrade su zainteresirani učiniti nešto sa zemljištem, a kako bi se ono privelo nekoj općekorisnoj svrsi. Konkretno, suvlasnici bi htjeli predmetno zemljište očistiti i prenamijeniti u društveno korisnu zelenu površinu i time dati cijeloj ulici i kvartu jedan dodatan sadržaj. Stoga predlažemo da nam Grad Zagreb odobri da sami, uz pomoć gradskih službi radi opreme s kojom raspolažu, očistimo i uredimo predmetno zemljište, a da nam Grad pomogne u sufinanciranju (cijelom ili barem djelomičnom) sljedeće opreme: - dvaju stolova sa klupama za druženje gradana; - betonskog stalka za roštilj po uzoru na kvart Savica; - 2 ili 3 boxa dostupna gradanima kako bi mogli posaditi cvijeće, stol za šah ili stol za stolni tenis. Takoder, pozivamo i sam Grad da predloži, prema dosadašnjem iskustvu, potencijalne sadržaje, a imajući na umu trenutni porast nataliteta u ulici, a i očekivani porast u budućnosti. Dodatno, na zapadnom dijelu zemljišta odnosno ispred zapadnog dijela zemljišta nalazi se prostor koji trenutno služi kao ,,divlji" parking, pa predlažemo Gradu da se i to uredi na način da se parkirna mjesta oznaće i naplačuju kao gradski parking, ukoliko je to u interesu Grada, a vjerujemo da jest. Zaključno, što se tiće financijskog dijela ovog potencijalnog projekta, postoje tri varijante: l. (Su)financiranje od strane Grada Zagreba: Prema ovoj varijanti, stanari zgrade u Andraševečkoj ulici 25 bi uz pomoć Grada očistili  predmetno zemljište. Uz troškovno niska ulaganja Grada (u cijelosti ili djelomično uz doprinos suvlasnika) postavili bi se barem stolovi s klupama i roštilj, a Grad bi ubuduće održavao predmetno zemljište čistim i uredio parkirna mjesta, te ih naplaćivao po predviđenoj zoni; 2. Financiranje iz EU fondova: Ukoliko postoji mogućnost da povučemo sredstva iz EU fondova za ovaj projekt, molili bismo da nam Grad omogući savjetovanje i pomoć gradskog ureda za EU fondove koji bi u suradnji s nama napravio odgovarajući projekt. U tom slučaju bismo gore navedeni prijedlog upotpunili s više prikladnog sadržaja; 3. Zakup: Stanari Andraševečke ulice 25 spremni su i na zakup dijelova navedenih čestica uz prometnicu, a veličine cca 500m2 koja bi u osnovi zadovoljila potrebe za gore navedeni program raspolaganja. Uredili bismo i odvojili dio za parkirna mjesta kako bi umanjili broj parkiranih automobila na ulici, te s vremenom dodali sadržaje koje su gore navedeni“.
Na zahtjev Vijeća Mjesnog odbora Ciglenica predmetna parcela je očišćena od strane Zrinjevca, a napušteni automobili su uklonjeni od strane Zagreb parkinga. Vijeće Mjesnog Ciglenica je na sjednici Vijeća već tražilo da se u Plan komunalnih aktivnosti Trešnjevke sjever za 2023. predmetna parcela uvrsti u redovno održavanje zelenih površina i da se na parceli uredi park sa klupama, drvećem i košarama za smeće. Vijeće se slaže da ostaje pri tome da navedena parcela ostane u Planu komunalnih aktivnosti Trešnjevka sjever za 2023. U raspravi sudjeluju svi članovi vijeća. Predsjednica zatvara raspravu.
Vijeće Mjesnog odbora Ciglenica JEDNOGLASNO donosi 

Z A K LJ U Č A K
(u privitku)

Ad. 3. Prijedlog zaključka o rekonstrukciji parkirališta u Sutinskoj ulici

Predsjednica izvješćuje o materijalima. Kako je u proteklih 5 godina u naselju Ciglenica izgrađeno dvadesetak novih zgrada i dalje se grade nove, a kako kod nekih novoizgrađenih zgrada investitor nije uvjetovao kupnjom stana i kupovinu parkirnog mjesta, a u nekima je, ali  dio novodoseljenih stanara ima u posjedu više od jednog vozila, parkiranje u naselju postalo je nemoguća misija.Večina nogostupa u naselju postala je zaparkirana nepropisno parkiranim vozilima, a u pojedinim ulicama parkira se i na kolniku. U pojedinim ulicama na snazi je zabrana parkiranja i svejedno opet parkiraju u njima. Pješacima je na pojedinim mjestima na nogostupima gotovo nemoguće hodati od zaparkiranih vozila i time im je ugrožena sigurnost jer moraju silaziti na kolnik. S obzirom da je jedino parkiralište koje imamo u naselju u Sutinskoj ulici u vlasništvu Grada Zagreba, Vijeće traži rekonstrukciju parkirališta i njegovog podizanja na više razina sa ciljem povećanja parkirnih mjesta kojih u naselju kronično nedostaje.  U raspravi sudjeluju svi članovi vijeća. Predsjednica zatvara raspravu.
Vijeće Mjesnog odbora Ciglenica JEDNOGLASNO donosi

Z A K LJ U Č A K
(u privitku)

Ad. 4. Prijedlog zaključka za iznalaženje prometnog rješenja za pješake u Bistranskoj ulici

Predsjednica izvješćuje o materijalima. Bistranska ulica je jednosmjerna ulica koja služi za izlazak vozilima iz zapadnog dijela naselja na glavnu ulicu Zagorsku ulicu, jer su ostale ulice u tom dijelu naselja slijepe ulice. U Bistranskoj ulici oba nogostupa zaparkirana su od početka do kraja ulice što od stanara same ulice, što od stanara susjednih ulica. Neki od stanara same ulice imaju mogućnost parkiranja svojih vozila u svojim dvorištima, ali ne parkiraju. Time bi omogućili i oslobodili parkirno mjesto onim stanarima ulice koji tu mogućnost nemaju i time barem malo oslobodili nogostup pješacima. Također, Bistranskom ulicom roditelji svakodnevno vode djecu u dječji vrtić u Zagorskoj ulici i prisiljeni su hodati kolnikom jer su oba nogostupa zaparkirana. S obzirom da trenutno ne vidimo kako riješiti parkiranje u samoj ulici, a ujedno i osigurati pješacima sigurnost da koriste barem jedan nogostup za sigurno kretanje ulicom,molimo struku da ispita mogućnost iznalaženja riješenja za pješake  u ulici, a ujedno i da osigura dovoljan broj parkirnih mjesta samo za stanare Bistranske ulice, te tražimo da se na raskrižju Bistranske ulice sa Zagorskom ulicom postavi prometno ogledalo za koje je izdano rješenje 2019. godine jer je iz ulice nemoguće izaći automobilom na glavnu Zagorsku ulicu zbog parkiranih automobila sa desne strane na nogostupu na Zagorskoj ulici..
U raspravi sudjeluju svi članovi vijeća. Predsjednica zatvara raspravu.

Vijeće Mjesnog odbora Ciglenica sa 1 glasom PROTIV i 5 glasova ZA donosi 

Z A K LJ U Č A K
(u privitku)

Ad. 5. Prijedlog Plana malih komunalnih akcija za 2023.

Predsjednica izvješćuje o materijalima. U raspravi sudjeluju svi članovi vijeća. Predsjednica zatvara raspravu.
Vijeće Mjesnog odbora Ciglenica JEDNOGLASNO donosi 

Plan malih komunalnih akcija
Mjesnog odbora Ciglenica u 2023.

	1. Ovim se planom, u skladu s planiranim sredstvima i izvorima financiranja, određuju poslovi i radovi održavanja komunalne infrastrukture na području Mjesnog odbora Ciglenica (u daljnjem tekstu: Mjesni odbor), a kojima se osigurava obavljanje komunalnih djelatnosti:
	- održavanja javnih zelenih površina i
	- redovitog održavanja nerazvrstanih cesta.

	2. Planirana sredstva za financiranje ovog plana u iznosu od ukupno 105.200,00 eura raspoređuju se za obavljanje poslova i radova održavanja na području Mjesnog odbora prema sljedećim djelatnostima i nositeljima provedbe Plana:

	Redni broj
	Vrsta komunalne djelatnosti
	Nositelj provedbe
	Iznos sredstava       eur

	2.1.
	održavanje javnih zelenih površina
	Zagrebački holding d.o.o., 
Podružnica Zrinjevac
	45.840,00

	2.2.
	redovito održavanje nerazvrstanih cesta
	Zagrebački holding d.o.o., 
Podružnica Zagrebačke ceste
	59.360,00

	Ukupno
	105.200,00



	3. Održavanje javnih zelenih površina u ovom planu obuhvaća održavanje gradskih parkova i ostalih ozelenjenih površina, pod kojim se podrazumijevaju svi radovi njege krajobraza radi održavanja optimalnog rasta i razvoja u urbanim uvjetima poput radova čišćenja, košnje travnjaka, sakupljanja biološkog i ostalog otpada, djelomične i potpune obnove devastiranih travnjaka, njege drveća u drvoredima, na pojedinačnim stablima i na skupinama stabala, njege ukrasnog grmlja (pojedinačnog, u sklopu, podrasta i živice), uspostave i njege sezonskih i trajnih cvjetnjaka, održavanje popločenih i sipinjenih površina, ispitivanje sigurnosti i funkcionalnosti i održavanje opreme na dječjim igralištima, fitosanitetska zaštita, zbrinjavanje biološkog otpada i proizvodnja komposta i biljnog materijala za potrebe održavanja, deponiranje sakupljenog otpada, zaštitu uređenih javnih ozelenjenih površina kao i održavanje elemenata zaštite, hitne intervencije na bilju uzrokovane prometnim ili vremenskim nepogodama i ostali stručni poslovi potrebni za održavanje parkovnih i ostalih uređenih zelenih površina.
	Ovaj plan odnosi se na poslove održavanja 40.862m² uređenih javnih zelenih površina na području Mjesnog odbora.

	4. Održavanje nerazvrstanih cesta u ovom planu obuhvaća redovno održavanje nerazvrstanih cesta, i to:
	4.1. redovito ljetno održavanje, koje obuhvaća skup mjera kojima se otklanjaju nedostaci, zamjenjuju i obnavljaju dotrajali elementi i osigurava tehnička ispravnost nerazvrstanih cesta i cestovnih objekata za sigurno odvijanje prometa na njima. U sklopu redovnog ljetnog održavanja obavlja se ophodnja nerazvrstanih cesta, asfaltiranjem se otklanjaju ulegnuća i udarne jame, održava se semaforski sustav, obnavlja se horizontalna i vertikalna signalizacija, čiste se otvoreni jarci uz ceste, dosipavaju se makadamski putovi i slično.
	4.2. redovito održavanje u zimskim uvjetima, kojim se osigurava prohodnost cesta i odvijanje prometa po njima u vrijeme padanja snijega i stvaranja poledice. Radovi redovitog održavanja u zimskim uvjetima uključuju uređenje i održavanje baza zimske službe, pripravnost ekipa, rad ekipa, nabavu posipnih materijala, detaljno čišćenje i odvoz snijega i ostale radove (sustav za rano otkrivanje i dojavu poledice, obilježavanje koljem, izrada mješavine i rasoline, mobilne, radio i telefonske veze i rad nadzornog centra za praćenje izvršenja zadataka).
	4.3. asfalterski program, koji  obuhvaća uklanjanje dotrajalog asfaltnog zastora kolnika na nerazvrstanim cestama, prilagođavanje po visini poklopaca komunalnih instalacija i sanaciju podloge na pojedinim slabim mjestima ako se uoče nakon uklanjanja asfalta i presvlačenje novim asfaltom u punoj širini kolnika. Asfalterskim programom se produžuje eksploatacijski vijek prometnica u prosjeku za deset godina i omogućava viša razina uslužnosti korisnicima, a primjenjuje se na nerazvrstanim cestama gdje je kolnička konstrukcija (podloga) u relativno dobrom stanju dok se na površini asfalta nalazi veći broj oštećenja kao što su mrežaste pukotine i prijekopi.
	Ovaj plan odnosi se na poslove redovnog održavanja 47.087 m² nerazvrstanih cesta na području Mjesnog odbora.
	Ukupna planirana sredstva za redovito održavanje nerazvrstanih cesta na području Mjesnog odbora raspoređuju se na sljedeći način:
	- 70 % ili 41.552,00 eura za asfalterski program i
	- 30 % ili 17.808,00 eura za ostale poslove redovnog održavanja.

	5. Mjesni odbor, prema ovom planu, brinut će o redovitom održavanju nerazvrstanih cesta i javnih zelenih površina u stanju funkcionalne sposobnosti, sukladno ostvarenim prihodima za financiranje obavljanja komunalnih djelatnosti i održavanja komunalne infrastrukture.

	6. Upravna tijela Grada Zagreba, u nadležnosti kojih su djelatnosti komunalnog gospodarstva i prometa, sudjelovat će u provedbi ovog plana radi osiguravanja kvalitetnog obavljanja poslova održavanja komunalne infrastrukture i osiguravanja obavljanja komunalnih djelatnosti na načelima javne službe, neprofitnosti i kontinuiteta.

	7. Sredstva za provedbu ovog plana osiguravat će Gradski ured za mjesnu samoupravu, civilnu zaštitu i sigurnost za namjene određene Proračunom Grada Zagreba za 2023. i ovim planom, a prema načelima štednje i racionalnog korištenja sredstava.

	8. Ovaj plan bit će objavljen u Službenom glasniku Grada Zagreba kao sastavni dio Plana komunalnih aktivnosti Gradske četvrti Trešnjevka - sjever u 2023.
 
Ad. 6. Pitanja, prijedlozi i obavijesti

Predsjednica Vijeća Mjesnog odbora Ciglenica Maja Šćukanec obavijestila je članove vijeća o pristiglim upitima i prijedlozima građana. Vijeće je raspravljalo o budućim akcijama i prijedlozima poboljšanja života građana u naselju Ciglenica, prometnoj problematici, parkiranju u naselju, te dogovorilo datum održavanja slijedeće sjednice za 21.11.2022. godine u 19.00 sati.

[bookmark: _GoBack]Sjednica je završila u 19:52 sati.

